হাইকোর্টে ওবিসি সার্টিফিকেট মামলা, জরুরি জনস্বার্থ মামলার অনুমতি

কলকাতা: হাইকোর্টে (High Court) ফের ওবিসি সার্টিফিকেট (OBC certificate) মামলা। জরুরি জনস্বার্থ মামলার (public interest litigation) অনুমতি দিল হাইকোর্ট। সুপ্রিম কোর্টে (Supreme Court) ওবিসি মামলায় নতুন করে সমীক্ষার কথা জানিয়ে আবেদন করে রাজ্য। তার বিরোধিতা করে কলকাতা হাইকোর্টে মামলা দায়েরের আবেদন জমা পড়ল।

মামলাকারীর আবেদন, যেখানে হাইকোর্টের নির্দেশ ছিল, সব জনজাতির ভিত্তিতে সার্ভে করতে হবে, সেখানে মাত্র ১১৩ জনজাতির উপরে কেন সার্ভে করা হবে? মামলা দায়েরের অনুমতি দিয়েছে প্রধান বিচারপতি টিএস শিবজ্ঞানমের ডিভিশন বেঞ্চ।

আরও পড়ুন: সুপ্রিম নির্দেশের পরই সোমবার হাইকোর্টে আরজি কর মামলার শুনানি

হাইকোর্টে বাতিল হওয়া ১১৩ সম্প্রদায়ের ওপরে সমীক্ষা বন্ধের আবেদনে নতুন জনস্বার্থ মামলা আবেদনকারী অমলচন্দ্র দাসে’র।

রাজ্যের মোট জনসংখ্যার ওপর সমীক্ষা করে প্রকৃত OBC খুঁজে বের করার আবেদন মামলায়। অমল চন্দ্র দাসের মামলাতেই বাতিল হয় প্রায় ১২ লক্ষ ওবিসি সার্টিফিকেট। যা বর্তমানে সুপ্রিম কোর্টে বিচারাধীন।

গত মে মাসে কলকাতা হাইকোর্ট রাজ্য অনগ্রসর শ্রেণি কমিশনের তরফে জারি করা প্রায় ১২ লক্ষ ওবিসি সার্টিফিকেট বাতিল করে। ২২ মে এই নির্দেশ দেয় কলকাতা হাইকোর্টের বিচারপতি তপোব্রত চক্রবর্তী ও বিচারপতি রাজাশেখর মান্থার ডিভিশন বেঞ্চ।

নির্দেশে বলা হয়, ২০১০ সালের পরে তৈরি রাজ্যের সব ওবিসি সার্টিফিকেট বাতিল। মূলত ৭৭টি শ্রেণির অন্তর্ভুক্তি নিয়ে প্রশ্ন ওঠে। সেখানে হাইকোর্টের নির্দেশকে চ্যালেঞ্জ করে সুপ্রিম কোর্টে যায় রাজ্য। সেই সময় শীর্ষ আদালত জানায়, কিভাবে এই ৭৭টি শ্রেণিকে ওবিসি তালিকাভুক্ত করা হয়েছে, তার কারণ দর্শাতে হবে। রাজ্য সুপ্রিম কোর্টকে একাধিক যুক্তি দিয়ে জানিয়েছে, ধর্মের ভিত্তিতে কোনও সংযোজন করা হয়নি। সামাজিক ও আর্থিকভাবে পিছিয়ে পড়া শ্রেণিকে নিয়ম মেনেই ওবিসি তালিকাভুক্ত করা হয়েছে।